ตลาดหุ้นเอเชียเพิ่มขึ้นเช้านี้ ยังแนะจับตาการเมืองสหรัฐฯ
ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่ …
21 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยส่วนใหญ่ได้รับปัจจัยหนุนจากการที่นักลงทุนเข้าช้อนซื้อเก็งกำไร
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,509.53 จุด เพิ่มขึ้น 39.12 จุด, ดัชนี SSE Composite ตลาดหุ้นจีนเปิดวันนี้ที่ 3,274.58 จุด เพิ่มขึ้น 5.86 จุด, ดัชนี HSI ตลาดหุ้นฮ่องกงเปิดวันนี้ที่ 27,100.63 จุด เพิ่มขึ้น 53.06 จุด, ดัชนี TAIEX ตลาดหุ้นไต้หวันเปิดวันนี้ที่ 10,316.09 จุด ลดลง 5.24 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,363.38 จุด เพิ่มขึ้น 5.01 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,254.88 จุด เพิ่มขึ้น 2.89 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,774.72 จุด ลดลง 1.50 จุด
อย่างไรก็ดี นักลงทุนยังมีความวิตกเกี่ยวกับความไม่แน่นอนของการเมืองสหรัฐ หลังจากที่ประธานาธิบดีโดนัลด์ ทรัมป์ ได้ประกาศยุบสภาที่ปรึกษา 2 คณะ ซึ่งประกอบด้วยคณะที่ปรึกษาการอุตสาหกรรมและสภายุทธศาสตร์และนโยบาย
ขณะเดียวกัน นายสตีฟ แบนนอน หัวหน้านักยุทธศาสตร์ประจำทำเนียบขาว ก็ได้ลงจากตำแหน่ง โดยนายแบนนอนถือเป็นผู้ที่มีบทบาทสำคัญในการจัดทำนโยบายทั้งในและต่างประเทศสำหรับฝ่ายบริหารของปธน.ทรัมป์ แต่ในช่วงที่ผ่านมามีรายงานว่า นายแบนนอนมีจุดยืนที่ขัดแย้งกับนายแกรี โคห์น ที่ปรึกษาเศรษฐกิจประจำทำเนียบขาว และพลโท เฮอร์เบิร์ต เรย์มอนด์ แมคมาสเตอร์ ที่ปรึกษาความมั่นคงแห่งชาติสหรัฐ ส่งผลให้เกิดความแตกแยกขึ้นภายในคณะที่ปรึกษาของปธน.ทรัมป์